b'\n_START_ARTICLE_\nIivari Ellil\xc3\xa4\n_START_PARAGRAPH_\nIivari Johannes Ellil\xc3\xa4 (k\xc3\xa4ytti Saksassa nime\xc3\xa4 Elling), (1. joulukuuta 1892 Kuivaniemi \xe2\x80\x93 18. huhtikuuta 1918 Vesilahti) oli filosofian ylioppilas ja j\xc3\xa4\xc3\xa4k\xc3\xa4rikapteeni. H\xc3\xa4nen vanhempansa olivat poliisikonstaapeli Lauri Juho Ellil\xc3\xa4 ja Liisa J\xc3\xa4\xc3\xa4sk\xc3\xb6. H\xc3\xa4n kirjoitti ylioppilaaksi Oulun suomalaisesta klassisesta lyseosta vuonna 1913 ja liittyi Pohjois-Pohjalaiseen osakuntaan. Opiskelujaan h\xc3\xa4n jatkoi Helsingin yliopiston maanviljelys-taloudellisella osastolla vuosina 1913\xe2\x80\x931914.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nEllil\xc3\xa4 liittyi vapaaehtoisena Pfadfinder-kurssille Saksassa j\xc3\xa4\xc3\xa4k\xc3\xa4rikoulutusta antavaan yksikk\xc3\xb6\xc3\xb6n, joka my\xc3\xb6hemmin nimettiin J\xc3\xa4\xc3\xa4k\xc3\xa4ripataljoona 27:ksi. H\xc3\xa4n kirjautui Holsteinissa sijaitsevalle leirialueelle Lockstedt lageriin 8. maaliskuuta 1915 ja h\xc3\xa4net sijoitettiin 1. komppaniaan, josta h\xc3\xa4net siirrettiin 21. joulukuuta 1915 4. komppaniaan. H\xc3\xa4n otti osaa asemasotaan Misse-joella ja Riianlahden rannikkoasemissa sek\xc3\xa4 Aa-joen talvitaisteluihin. Rintamakomennuksen j\xc3\xa4lkeen h\xc3\xa4n suoritti sotakoulun A-kurssilla Libaussa vuonna 1917.\n_START_SECTION_\nEllil\xc3\xa4n muistoksi\n_START_PARAGRAPH_\nKuivaniemen sankarihautausmaalle on pystytetty muistomerkki Ellil\xc3\xa4lle jonka Kuivaniemen kunnanvaltuusto kustansi (3\xc2\xa0000 markkaa) 24.3.1919 tekem\xc3\xa4ll\xc3\xa4 p\xc3\xa4\xc3\xa4t\xc3\xb6ksell\xc3\xa4. Muistomerkin teksti kuuluu:_NEWLINE__NEWLINE_\xe2\x80\x9dJ\xc3\xa4\xc3\xa4k\xc3\xa4ri-yliluutnantti Iivari Johannes Ellil\xc3\xa4_NEWLINE_Syntynyt Kuivaniemell\xc3\xa4 18 1/12 92, Kaatui vapaustaistelussa Vesilahdella 19 18/4 18._NEWLINE_Muistosi el\xc3\xa4\xc3\xa4!_NEWLINE_Sankari nukkuvi ty\xc3\xb6ns\xc3\xa4 h\xc3\xa4n t\xc3\xa4ytti_NEWLINE_Kunnian kentill\xc3\xa4 kuntonsa n\xc3\xa4ytti_NEWLINE_Sankaritekoja tehd\xc3\xa4 h\xc3\xa4n ehti_NEWLINE_Urho t\xc3\xa4\xc3\xa4 uljan, reipas ja rehti\xe2\x80\x9d_NEWLINE_Joka kes\xc3\xa4 Kuivaniemen Kotiseutuyhdistys laskee seppeleen Ellil\xc3\xa4n haudalle.'